[image: Лого на Комисията за защита на конкуренцията]КОМИСИЯ ЗА ЗАЩИТА НА КОНКУРЕНЦИЯТА
П Р Е Д С Е Д А Т Е Л




 
ДО
КОМИСИЯТА ЗА ЗАЩИТА НА КОНКУРЕНЦИЯТА


Д О К Л А Д
ОТ
ДОЦ. Д-Р РОСЕН КАРАДИМОВ
ПРЕДСЕДАТЕЛ НА КОМИСИЯТА ЗА ЗАЩИТА НА КОНКУРЕНЦИЯТА

ОТНОСНО: проект на Правилник за изменение и допълнение на Устройствения правилник на Комисията за защита на конкуренцията 

УВАЖАЕМИ ГОСПОДИН ЗАМЕСТНИК-ПРЕДСЕДАТЕЛ,
УВАЖАЕМИ ЧЛЕНОВЕ НА КОМИСИЯТА,
Представям на Вашето внимание проект на  Правилник за изменение и допълнение на Устройствения правилник на Комисията за защита на конкуренцията, приет с Решение № 79 на Комисията от 27.01.2022 г. (ДВ, бр. 11 от 2022 г.). 
С измененията в Закона за защита на конкуренцията (ДВ, бр. 95 от 2025 г. и ДВ, бр. 58 от 2026 г.) са регламентирани допълнителни отговорности и дейности на Комисията за защита на конкуренцията (Комисията) във връзка с прилагането на Акта за цифровите пазари и глава трета „Концентрации“ на Регламента за чуждестранните инвестиции, съвместното господстващо положение и ограничаването на нелоялните търговски практики във веригата за доставки на селскостопански, хранителни продукти и суровини. 
Комисията е компетентният национален орган при правоприлагането на посочените регламенти, който си сътрудничи с Европейската комисия и с националните правоприлагащи органи, като получава и оказва съдействие, обменя информация, участва в провеждането на срещи и оказва  взаимопомощ при трансгранични разследвания на нарушения, извършва проверки на място. Това налага допълнения в чл. 6 от Устройствения правилник на Комисията за защита на конкуренцията чрез създаване на нови т. 13 и т. 14 (§ 3 от проекта).
В ЗЗК е регламентирана възможността председателят да създава експертни консултативни звена (съвети) по въпросите на защитата на конкуренцията и подобряване на условията за осъществяване на стопанска дейност, както и работни групи за изпълнение на конкретни задачи в кръга на дейност на Комисията, което е отразено чрез допълнение на правомощията на председателя, регламентирани в чл. 9, ал. 2 от устройствения правилник (§ 5, т. 1, буква „г“ от проекта). В тази връзка предлагам допълнение на устройствения правилник, като в отделен раздел се регламентира функционирането на Обществения съвет като консултативен орган към комисията. По този начин ще се посочат на нормативно ниво неговата цел, функции и състав (§ 16 от проекта).
Законодателят е предоставил оперативна самостоятелност на председателя при публикуването на заключенията от предварителните проучвания по получени искания и сигнали с оглед запознаването на обществеността с резултатите. В тази връзка е налице необходимост от допълване на правомощията на председателя в чл. 9, ал. 2, т. 9 от Устройствения правилник (§ 5, т. 1, буква „а“ от проекта).
Законът за защита на конкуренцията дава възможност в хода на проучванията да бъдат включени в работния екип външни специалисти, притежаващи професионален опит съобразно обхвата и предмета на производството. В изпълнение на законовата делегация на чл. 39, ал. 5 ЗЗК е необходимо в устройствения правилник да бъдат регламентирани условията и редът за назначаване на външните специалисти. В тази връзка в чл. 1 е допълнен предметът на регулиране с устройствения правилник (§1 от проекта).
Правното положение на външните специалисти е разграничено от това на външните експерти чрез нова редакция на чл. 20 (§ 7 от проекта).
Създаден е самостоятелен раздел IIIа „Външни специалисти“ (§ 15 от проекта). По отношение на условията се предлага лицата да отговарят на следните изисквания – да притежават висше образование с образователно-квалификационна степен „бакалавър“ или "магистър"; да имат придобита правоспособност, когато е приложимо; да имат най-малко 5 години професионален опит, придобит през последните 10 години; да не са  осъждани за умишлено престъпление от общ характер с влязла в сила присъда, освен ако лицето е реабилитирано; да не са поставени под запрещение; да не са лишени от правото да упражняват професия или дейност в съответната област. 
Като първа стъпка в процедурата за създаване на списъка с външни специалисти е регламентирано определянето на областите, в които са необходими специалисти със специфични познания и опит за извършване на проучвания. Лицата, които желаят да бъдат включени в списъка на външните специалисти трябва да подадат заявление и да приложат документи, с които да удостоверят изпълнението на изискванията. Предлагам да бъде дадена възможност на работодателски организации, синдикати, сдружения на потребителите и научни организации също да предлагат лица за включване в списъка, със съгласието на самите експерти.
На следващ етап специална комисия, назначена от председателя, разглежда кандидатурите и предложенията и съставя проект на списъка на външните специалисти. След съгласуване с Обществения съвет списъкът се утвърждава от председателя на КЗК. 
Проектът предвижда директорът на компетентната дирекция, съгласувано с члена на комисията, който наблюдава проучването, да предлага външен специалист от утвърдения списък за включване в работния екип в конкретното производство.
Спазването на изискванията на закона ще бъде осигурено чрез подписване на декларация за незаинтересованост от изхода на производството и безпристрастно осъществяване на възложените задачи (по чл. 39, ал. 4 ЗЗК) и поемане на задължение за неразпространение на информация, която представлява професионална тайна (по чл. 11, ал. 1 ЗЗК).
Правомощията на комисията се подпомагат от дирекциите в нейната администрация и възложените на законово ниво нови правомощия налагат допълнение на функционалната компетентност на дирекция „Антитръст и концентрация“ с участието в разследвания и предлагането на мерки съгласно Акта за цифровите пазари; извършването на инспекции по искане на Европейската комисия за установяване на чуждестранни субсидии, които нарушават вътрешния пазар. Допълнението е отразено в чл.  26, ал. 1 от устройствения правилник (§ 10 от проекта). Функциите на дирекцията са допълнени с оказване на съдействие на страните преди предварителното уведомяване за концентрация съгласно  Правилата за осъществяване на преднотификационни контакти относно контрола върху концентрациите между предприятия и с действията, свързани с процедурата за постигане на споразумение по чл. 74а и чл. 101, ал. 7 ЗЗК в производството по глава девета от ЗЗК.
С цел подобряване ефективността в дейността на комисията, предлагам да бъде обособено звено в дирекция „Право и политика на конкуренцията“, което да извършва проверката на редовността на исканията и сигналите по ЗЗК; да уведомява лицата, подали искането за допуснатите нередовности в съответствие с изискванията на ЗЗК; да  дава предложения за извършване на предварителни проучвания по получени сигнали или по други въпроси от компетентността на комисията по реда на чл. 38а от ЗЗК; да изготвя отговорите на сигналите или ги изпраща по компетентност. Звеното да бъде натоварено с даването на становища по изготвените доклади от работните екипи по образувани производства по ЗЗК преди разглеждането им от комисията.
Във връзка с Правилата за приоритизиране на искания за образуване на производства, звеното ще извършва оценка за приоритизиране и ще изготвя отказ от образуване на производство, ако случаят не попада в обхвата на приоритетите за правоприлагане. 
Регламентирането на новите дейности налага систематизиране на функционалната компетентност на дирекцията (§ 11 от проекта).
Реорганизирането на дейността и необходимостта от премахването на дублиращите се функции налагат прецизиране на функциите на посочените дирекции (§ 10 и § 12).
Предоставените със Закона за държавния бюджет за 2026 г. финансови средства дават възможност за увеличаване числеността на комисията на 132 щатни бройки и по този начин се обезпечава изпълнението на функциите, възложени със Закона за защита на конкуренцията.
Разпоредбите на устройствения правилник са допълнени и с регламентацията на работното време на администрацията на комисията, като предлагам работното време да е с променливи граници и обедната почивка с продължителност 30 минути да се ползва в диапазона 12:00 – 14:00 часа (§ 18 от проекта – чл. 44). Този подход дава възможност на служителите да приспособяват графиците си така, че да отговарят по-добре на техните нужди и начин на живот, което е мотивиращ фактор за по-добро изпълнение на задачите.
В изпълнение разпоредбата на чл. 110, ал. 1 от Административнопроцесуалния кодекс с разпоредбата на чл. 45 от устройствения правилник е уредена организацията на работата с предложенията  и сигналите (§ 18 от проекта).
Предлаганите промени в Устройствения правилник не налагат разходването на допълнителни финансови средства.  
Съгласно чл. 26, ал. 3 от Закона за нормативните актове проектът заедно с доклада е публикуван на Портала за обществени консултации и на интернет страницата на КЗК, преди внасянето му за приемане от комисията.

УВАЖАЕМИ ГОСПОДИН ЗАМЕСТНИК-ПРЕДСЕДАТЕЛ,
УВАЖАЕМИ ЧЛЕНОВЕ НА КОМИСИЯТА,

С оглед гореизложеното и на основание чл. 60, ал. 1, т. 24 от Закона за защита на конкуренцията  предлагам комисията да одобри проекта на Правилник за изменение и допълнение на Устройствения правилник на Комисията за защита на конкуренцията.
На основание чл. 26, ал. 4 от Закона за нормативните актове проектът на Правилник за изменение и допълнение на Устройствения правилник на Комисията за защита на конкуренцията и докладът на вносител следва да бъдат публикувани за срок от 30 дни за провеждане на обществени консултации на Портала за обществени консултации и на интернет страницата на комисията за предложения и становища по проекта.

